Vestre Landsret har afgjort, at en nordjysk landmand slipper for at betale 433.700 kroner plus renter tilbage til Strukturdirektoratet. Landmanden var tidligere dømt i byretten i Aalborg til at betale de 433.700 kroner tilbage for uberettiget ophørsstøtte. Han havde bortforpagtet gården til sin bror, men hjalp alligevel til på gården. Det skriver nordjyske.dk onsdag. I 1998 konstaterede Strukturdirektoratet, at landmanden havde hjulpet broren med bedriften og, gav ham en advarsel. I maj 1999 opdagede direktoratets kontrollør, at landmanden var ved at tilså en mark. Støtten blev fjernet, og direktoratet krævede samtlige beløb fra 1995 tilbagebetalt. Det var i alt 433.700 kroner plus renter. Vestre Landsret var enig med byretten i, at den nordjyske landmand overtrådte reglerne, men retten mente, at dommen er for hård. Til gengæld skal landmanden tilbagebetale den støtte, han modtog efter maj - nemlig fire måneders støtte på i alt 18.696 kr.

Opsummering:
En nordjysk landmand undgår at skulle betale næsten en halv million kroner tilbage til Strukturdirektoratet. Vestre Landsret mente, den første dom var urimelig hård